ET Euroopa Liidu Teataja C 272/45

3. septembril 2008 esitatud hagi — Hispaania versus komisjon

(Kohtuasi T-359/08)

(2008/C 272/89)

Kohtumenetluse keel: hispaania

Pooled

Hageja: Hispaania Kuningriik (esindaja: J. Rodríguez Cárcamo)

Kostja: Euroopa Ühenduste Komisjon

Hageja nõuded

Hispaania Kuningriik palub Esimese Astme Kohtul:

— jätta kohaldamata „Suunised struktuurifondide ja ühtekuuluvusfondi poolt kaasfinantseeritud kulude suhtes kohaldatavate finantskorrektsioonide kindlaksmääramise kohta avaliku hanke eeskirjade järgimata jätmise korral”, 29. novembri 2007. aasta lõplik versioon, COCOF 07/0037/03-ES;

— tühistada Euroopa Ühenduste Komisjoni 25. juuni 2008. aasta otsus K(2008) 3243 osas, milles see vähendab ühtekuuluvusfondist projektide grupile nr 2001.ES.16.C.P.E.045 (jäätmekäitlus Galicias 2001) (II grupp) antavat rahalist abi, ja

— mõista kohtukulud välja Euroopa Ühenduste Komisjonilt.

Väited ja peamised argumendid

Vaidlus puudutab nelja selliste projektide alarühma, mis on seotud Galicia tahkete jäätmete käitlemise kavaga. Algselt lubatud ühenduse kaasfinantseering ulatus terve projektide grupi puhul 80 %-ni abikõlblikest avalikest kuludest.

Komisjon saatis 2006. aasta aprillis hagejale kirja, milles ta tegi ettepaneku teha auditi käigus ilmnenud puuduste tõttu teatavad korrektsioonid. Kirja järeldustes sisaldusid kaks ettepanekut finantskorrektsiooni tegemiseks. Neist esimene, mis puudutab eeskirjade eiramist, mille eest määrati sanktsioon vaidlustatud otsuses, tuleneb teatavate lepingute liigitamisel kasutatavate kriteeriumide erinevusest. Ettepanek seetõttu finantskorrektsioonide tegemiseks ulatub 59 652,48 euroni.

Uute „Suuniste struktuurifondide ja ühtekuuluvusfondi poolt kaasfinantseeritud kulude suhtes kohaldatavate finantskorrektsioonide kindlaksmääramise kohta avaliku hanke eeskirjade järgimata jätmise korral” jõustumine 2007. aasta lõpus tõi kaasa kohaldatavate korrektsioonide karmistumise, kuna nendes sisalduvate kriteeriumide tõttu on korrektsioonid suuremad kui need, mis tulenevad kuni selle ajani jõus olnud suuniste kohaldamisest.

Oma nõuete toetuseks väidab hageja esiteks EÜ asutamislepingu artikli 241 alusel, et 2007. aasta suunised on õigusvastased, kuna need on vastuolus nõukogu 16. mai 1994. aasta määruse (EÜ) nr 1164/94, millega asutatakse ühtekuuluvusfond, artikli 7 lõikega 1 ja komisjoni 29. juuli 2002. aasta määruse (EÜ) nr 1386/2002, millega kehtestatakse nõukogu määruse nr 1164/94 üksikasjalikud rakenduseeskirjad, artikliga 17 seetõttu, et esiteks loobuti suunistes täpsete finantskorrektsioonide kindlaksmääramisest, st selliste korrektsioonide kindlaksmääramisest, mis vastavad õigusvastaselt fondist kaetud kuludele, ja teiseks võeti kindlasummaliste finantskorrektsioonide arvutamisel aluseks lepingu hinnapakkumine, mitte tõendatud kulud või nende puudumisel lepingu maksumus.

2007. aasta suunised rikuvad ka:

— läbipaistvuse üldpõhimõtet, mis on sätestatud EÜ asutamislepingu artiklis 255 ja määruses nr 1049/2001 üldsuse juurdepääsu kohta institutsioonide dokumentidele, kuna vormi tõttu, milles suunised vastu võeti, ja nende piiratud kättesaadavuse tõttu ei ole neid piisavalt avalikustatud;

— õiguskindluse üldpõhimõtet, kuna suunised on tagasiulatuva jõuga, võttes arvesse, et neid kohaldatakse projektide suhtes, mis on heaks kiidetud alates 2000. aastast, ja

— põhjendamiskohustust.

25. juuni 2008. aasta otsuse osas leiab hageja, et lisaks sellele, et see põhineb õigusvastasel normil, on see ka vastuolus eespool viidatud määruse nr 1164/94 artikli 7 lõikega 1 ja eespool viidatud määruse nr 1386/2002 artikliga 17, kuna suunistes võetakse korrektsiooni arvutamisel aluseks lepingu hinnapakkumine, mitte tõendatud kulud või nende puudumisel lepingu maksumus.